Tokio 2020-medaljes uit herwinde materiaal geskepDie sowat 5 000 goud, silwer en brons medaljes by vanjaar se Olimpiese Spele in Tokio is uit herwinde elektroniese toestelle vervaardig. (Foto: Geoffroy van der Hasselt/AFP) Om met ŉ Olimpiese medalje op die podium te pryk, is een van die grootste oomblikke in ŉ atleet se sportloopbaan. Vanjaar glimlag Japan sommer twee keer so breed, want medaljes wat tydens die Olimpiese en Paralimpiese Spele uitgedeel word, is ook vir dié land ŉ geleentheid om sy kultuur en sjarme aan die res van die wêreld ten toon te stel. Die sowat 5 000 goud, silwer en brons medaljes by vanjaar se Olimpiese Spele in Tokio is uit herwinde elektroniese toestelle vervaardig. ŉ Medaljeprojek is in 2017 van stapel gestuur en oor ŉ tydperk van twee jaar het die Tokio 2020-medaljeprojek 78 985 ton elektroniese toestelle – waaronder 6,21 miljoen selfone – van regoor Japan versamel om die 5 000 Olimpiese medaljes te vervaardig wat in Tokio toegeken word. Die goud-, silwer- en bronselemente van die toestelle is verkry deur ŉ smeltingsproses waarmee metale uit die toestelle onttrek is. Volgens die amptelike webwerf van die Tokio-spele is dit die eerste keer in die Olimpiese geskiedenis dat medaljes uit herwinde metaal vervaardig word, en ook die eerste keer dat burgers van die land by die vervaardigingsproses betrokke is. Die herwinde medaljes is deel van ‘n groter volhoubaarheidspoging van die Spele. “Ons hoop dat ons projek om klein verbruikerselektronika te herwin en ons pogings om by te dra tot ŉ omgewingsvriendelike, volhoubare samelewing ŉ nalatenskap van die Tokio 2020-spele sal word,” het die organiseerders van Tokio 2020 gesê. Lees meer oor die Tokio 2020-medaljeprojek en die medaljeontwerp op die Olimpiese Spele se amptelike webwerf.